**Hazánk legmenőbb független társulatai a szegedi THEALTER vendégei**

**A kortárs szcéna közönségét várja 2018. augusztus 3. és 11. közt Szegedre a THEALTER fesztivál. Hazánk legfontosabbjai közül jó pár független színházi csapat előadása lesz látható a 9 napos program során, és a hagyományokhoz híven több tehetséges, fiatal alkotócsapat is bemutatkozik a szegedi közönségnek.**

28. alkalommal rendezi meg a szegedi MASZK Egyesület a THEALTER nemzetközi színházi fesztivált. 2018. augusztus 3. és 11. között várják az érdeklődőket a kortárs alkotók előadásait bemutató programsorozatra. A határontúli produkciókon kívül számos magyarországi társulat számára jelent kihagyhatatlan presztízsű bemutatkozási lehetőséget a fesztivál. Izgalmas programkínálata a kortárs színház elkötelezett rajongói mellett a friss alkotói szemléletekre nyitott közönség számára is kötelező nyári kikapcsolódás.

A vezető hazai társulatok közül idén a **Tünet Együttes** a ***Burok***kal (aug. 5.), a **Titkos Társulat** a ***Tótferi***vel (aug. 5.), a **Forte Társulat** a ***Vaterland***dal (aug. 6.), a **k2 Színház** pedig ***A Cenci-ház***zal (aug. 7.) színesíti a programot.

A Tünet Együttes előadása ***Szabó Réka*** rendezésében a szülés-születés elementáris élményét kísérli meg felidézni testtel, szóval és képpel. Az alkotók személyes élményeiből építkező produkció „*jól elkapott, hiteles előadás, mert benne a civil valóság ugyanúgy vegyül, keveredik a színpadi artisztikummal, mint a gyermekszülésben a profán-triviális a magasztossal: vagyis szétválaszthatatlanul.”*

A ***Tótferi***ben, melyet ***Kárpáti Péter*** írt és rendezett, a szerző ezúttal a történetek kimeríthetetlen forrásához fordult: a magyar néphagyomány, a népmesék és népi legendák gazdag világához. A címszereplő világhőse születésének stációit kiváló színészek, **Stefanovics Angéla, Fekete Ádám, Szabó Zola, Kárpáti Pál, Viktor Balázs, Georgita Máté Dezső** és **Kárpáti Liza** elevenítik meg.

A POSZT versenyprogramjába is beválogatott ***Vaterland***ban **Horváth Csaba** koreográfus a történelmi múlt bűneivel való együttélés problémájára fókuszál. A **Forte Társulat** művészei – **Andrássy Máté, Barna Lilla e.h., Fehér László, Földeáki Nóra, Horkay Barnabás, Kádas József, Molnár G. Nóra e.h., Nagy Norbert, Pallag Márton** és **Widder Kristóf** – ezúttal is különleges látványvilágú előadásban jelenítik meg **Thomas Bernhard**, az osztrák irodalom nagymesterének alakjait.

**Alföldi Róbert** rendezte a **k2 Színház Shelley**-bemutatóját, melyben a 16. századi történetet feldolgozó romantikus rémdráma alapszituációja ma is aktuális: a Cenci-ház feje, kikezdhetetlen hatalma tudatában, nyíltan vállalja gaztetteit, amelyek elsősorban családját sújtják. Vele szembe kerülő lányát, Beatricét **Piti Emőke** alakítja elementáris erővel, Cenci erőszakkal elnyomott feleségét **Boros Anna** játssza, alakítása „*szívbemarkoló, nem könnyű szívvel ismerünk rá a valóságosságára és megértünk belőle valamit a mai világra nézve”.* Partnereik **Domokos Zsolt, Viktor Balázs, Borsányi Dániel** és **Horváth Szabolcs**.

Visszatér Szegedre a **Duna Táncműhely** is**,** amely a fesztivál nyitó napján, **augusztus 3-án**, a **Régi Zsinagógában** tartja premierjét. A ***Képíró*** című előadást a fiatalon elhunyt szegedi festő**, Zoltánfy István** alkotásai ihlették, a produkciót **Juhász Zsolt** állítja színpadra, alkotótársai **Lőrinc Katalin, Katona Gábor, Frigy Ádám, Fosztó András** és **Kriston Fruzsina.**

Újra a fesztivál vendége lesz a **Trojka Színházi Társulás,** ezúttal egyjól ismert és népszerű történet, az ***Anna Karenina*** adaptációjával. Az előadás címszerepét **Gryllus Dorka** alakítja **Soós Attila** rendezésében, utóbbi ezúttal színészként is bemutatkozik a szegedi közönségnek. A különleges, intim térben megvalósuló előadás „*frissnek, elevennek, kortársinak, élményszerűnek*” hat, „*szép példája egy klasszikus mű jelen idejű átérzésének”*, amelyben figyelemreméltó alakítást nyújt **Nagy Dóra, Eke Angéla, Bárnai Péter** és **Mátrai Lukács Sándor** is.

Két szegedi társulat is fellép a fesztiválon. A **Homo Ludens Project**, **Benkő Imola Orsolya** rendezésében, ***Roskó Gábor*** Munkácsy-díjas festő- és szobrászművésszel karöltve az afrikai állatmeséket feldolgozó produkcióját mutatja be a ZUG Művészeti Tetthelyen augusztus 7-én. ***A csillagok szívé***ben *„fekete humor és fekete zene, ez lesz az alap; és két boxos, világi figura, akik utat mutatnak az emberállat mesevilágában”.* A legkisebbeknek játssza a **Barboncás Társulat** a ***Tiszavirág*** című bábszínházi előadást **9-én, a Régi Zsinagóga udvarán**, **Kiss Ágnes** rendezésében és szereplésével. A darab **Tombácz János** szatymazi pásztorember két meséjéből készült, egy hamisítatlan szögedi teremtéstörténet, főszereplője a Tisza, az egyetlen folyó, amelyik virágzik.

Első alkalommal érkezik Szegedre a celldömölki **Soltis Lajos Színház,** melynek társulata **két előadást mutat be 8-án** a fesztiválon, **mindkettő többszörös díjnyertes.** A tíz éves kortól ajánlott ***Hantocska*** modern zenés mű-népmese, amely „*napsugaras humorral, a látvány, a játék, a zene összhangjában, friss színházi nyelven és muszáj kimondani: föloldozó szeretettel veti föl azt a témát, amely elől, kapálózni kár, nem tudunk kitérni*”. **Fábián Péter és Benkó Bence, a k2 Színház rendezői** jegyzik az előadást, amelyben a világ legöregebb embere, Hetedhétország Hatodik Birodalmának uralkodója, Ubul király mindent megtesz azért, hogy halhatatlanná váljon. Másik előadásuk egy jól ismert klasszikus: a zenés ***Szentivánéji álom*** rendezője, **Nagy Péter István** jelenleg a Színház- és Filmművészeti Egyetem fizikai színházi rendező-színész szakos hallgatója, Horváth Csaba tanítványa. Munkáival már több díjat is nyert, ez **a produkció,** melyben ***„****az együttes eminens összmunkája színészvezetési remeklés, a hasonlíthatatlan eredetiség ígéretes jövőt jelez”* **a júniusi KASZT – Komlói Amatőr Színházi Találkozón megkapta a legjobb előadásnak járó fődíjat, Nagy Péter István pedig a legjobb rendezőnek járó díjat, valamint elnyerték a legjobb látványért és szcenikáért járó Komoróczky Gábor-díjat is.**

A **Dollár Papa Gyermekei** is első ízben lesz a fesztivál vendége. ***a******Tágra zárt szemek próbája*** című tabudöntögető produkciójuk *„****Ördög Tamás*** *eddigi legkomplexebb rendezése, amely egyszerű dolgokról, múló érzésekről, boldogságkeresésről beszél, de emellett már sokadszorra mutatja meg a színjátszás egy olyan újnak mondható, rendkívül izgalmas módját, amikor vannak is karakterek meg nem is, van is drámai alapmű meg nincs is…”.* A feszültséggel teli viszonyokat **Láng Annamária, Ördög Tamás, Rába Roland és Urbanovits Krisztina** jelenítik meg.

A táncelőadások kedvelői a **SÍN és Rózsavölgyi Zsuzsa** produkcióját a fesztivál zárónapján tekinthetik meg. Az ***1.7*** című performansz jelenetei ***„****azt járják körül, hogy reklámokon, manipulált közvéleményen, tradíción és egyszerű hétköznapi ostobaságokon keresztül a társadalom hogyan kasztrálja és miként veri béklyóba a női természetet.”*

**A fesztivál hagyományainak megfelelően több fiatal alkotó is meghívást kapott a fesztiválra. Augusztus 4-én** a **FAQ Színház** az ***Izland-Magyarország*** című produkcióval mutatkozik be Szegeden. Az előadás *„aprólékosan, igényesen összerakott, nem dramatikus szövegeken alapuló mozaik, kegyetlen(ül) nevettető társadalmi kórkép – ha tetszik, kordokumentum”* arról, hogy miért akarunk külföldön élni, és akik már ott élnek, miért nem találjuk a helyünket? Rendezője **Barcsai Bálint**, az élő zenével létrehozott előadásban **Fehér András e.h., Georgita Máté Dezső, Martinkovics Máté, Mentes Júlia e.h., Messaoudi Emina** és **Orbán Borbála** áll színpadra.

Ugyancsak aktuális kérdésekkel foglalkozik ***Kelemen Kristóf*** fiatal színházi alkotó és ***Pálinkás Bence György*** képzőművész első közös előadása, a **Magyar akác,** mely azt a kérdés járja körül, hogyan vált az Amerikából betelepített akácfa magyar nemzeti- és politikai szimbólummá. A darab terét egy kertinstalláció teszi igazán autentikussá: alföldi homok, bányaföld és egy csoport magyar akác költözik a színházi térbe, melynek segítségével az előadás szereplői – **Eke Angéla, Homonnai Katalin, Kelemen Kristóf, Kristóf Márton és Pálinkás Bence György** – bemutatják, milyen az, amikor *„A világ legboldogabb népénél az emberek serege egy akácfa alatt intézi az államügyeket”.*

A **Színház- és Filmművészeti Egyetem** három előadással jelentkezik. **Augusztus 6-án** lesz látható a ***Dalok a földszintről*** című *majdnem zenés tragédiák,* melyben **Horváth Csaba** harmadéves színházrendező-fizikai színházi koreográfus rendező tanítványai – **Barna Lilla, Herman Flóra, Hojsza Henrietta, Molnár-Gábor Nóra, Ténai Petra, Vadász Krisztina, Gaál Dániel, Gyulai-Zékány István, Kotormán Ábel, Nagy Henrik Richárd, Nagy Péter István** mutatkoznak be. Az előadás „*a jobbnál jobb és felsorolhatatlanul sok sziporkázóan önfeledt, és ebben az önfeledtségében mégis húsba vágó jelenetével a mindennapi életünk diszfunkcionális voltáról szól. Arról, ami már rég csak normális életnek látszik”,* rendezője a Katona József Színház **Jászai Mari-díjas** színésze, **Keresztes Tamás**.

**Augusztus 7-én** a ***Lars Norén*** kortárs svéd író világhírű művéből készült ***Az éjszaka a nappal anyja*** következik, melyben „*négyen néznek farkasszemet egymással: az alkoholista apa, akinek élete vállalkozása éppen a csőd szélén áll; az anya, ez a „jobb házból való úrilányból” kispolgárrá süllyedt strindbergi nőstény; az idősebb, a némaságba zárkózó és csakis ökle igazságszolgáltatásban bízó fiú; valamint öccse, a tizenhat éves David, aki a legsebezhetőbb korban magára hagyatva, a kegyetlen valóság elől az illúziók világába menekülve keresi önmagát…“.* Az előadás rendezője, **Fehér András**, valamint **Koller Krisztián, Konfár Erik** és **Hajdu Tibor** **Zsótér Sándor és Börcsök Enikő** osztályának hallgatói, **Vilmányi Benett** pedig idén szerzett diplomát **Zsámbéki Gábor és Fullajtár Andrea** osztályában.

**Augusztus 9-én** **Tárnoki Márk**, az SZFE negyedéves zenés színházi rendező szakos hallgatójának vizsgarendezésére, a ***Félelem és fogcsikor***ra várják a nézőket a Régi Zsinagógába, Az előadásban „*Fekete Ádám arcpirító szókimondással gazdagon vegyített dalszövegeire együttesként énekelnek könnyeden hátborzongató dalokat a szereplők”,* azaz **Nagy-Bakonyi Boglárka e.h., Messaoudi Emina, Hunyadi Máté e.h., Martinkovics Máté, Szántó Balázs** és **Vizi Dávid** A Brecht klasszikusából készült jelenetfűzér *„egy pillanatra sem zökken ki feszes ritmusából, és igazán érzékletesen mutatja be a kisember kiszolgáltatottságát, a kapcsolatok törékenységét, az elnyomó rendszerben élők körüli folyamatos feszültséget és a szólásszabadság korlátozottságát még a legintimebb szituációkban is – mindezt Brecht fanyar humorát pompásan visszaadva”.*

Az **Orlai Produkciós Iroda** új bemutatójával, a **Carly Wijs** 2014-es drámája nyomán készült ***Mi és ők***kel érkezik **augusztus 10-én** Szegedre. A 2004-es beszláni túszdráma eseményeit feldolgozó előadásban két tehetséges pályakezdőt, ***László Lili***t és ***Vilmányi Benett***et láthatják a nézők, az előadást ***Fehér Balázs Benő*** rendezte.

A korábbi évekhez hasonlóan idén is képviselteti magát a fesztiválon a **szentesi Horváth Mihály Gimnázium**. **Augusztus 5-én, 6-án és 7-én** várják a ***Jó nagyon?!*** című utcaszínházi előadással mindazokat, akiknek fontos a szerelem…

A programok részleteiről a fesztivál megújult honlapja ([www.thealter.hu](http://www.thealter.hu)) ad tájékoztatást.

*A szervezők a műsorváltoztatás jogát fenntartják.*